# Formació professional

La formació professional és el conjunt d'ensenyaments que preparen per a desenvolupar un ofici. En alguns països s'anomena educació vocacional. Combina formació teòrica i pràctica, part de la qual té lloc en empreses acreditades. Segueix l'educació secundària i no és obligatòria.
Va néixer per encabir dins l'educació formal aquells aprenentatges que es feien directament al lloc de treball, hereus de la tradició medieval dels artesans i els gremis. Així, s'assegurava una formació teòrica que permetés dispensar un títol i donar vàlua a aquest saber, tradicionalment menystingut enfront del més acadèmic (usualment representat pel batxillerat o l'educació superior).
A Espanya abans s'anomenava FP i comprenia dos cicles, fent un total de cinc anys. Actualment, des de la implantació de la LOGSE, es divideix en tres tipus: la formació professional específica, la contínua (la que es fa des dels propis centres de treball) i l'ocupacional (destinada a persones en atur). L'FP específica es duu a terme dins dels cicles formatius (o mòduls en la reforma experimental). El cicle de grau mitjà segueix a l'ESO i els alumnes han de tenir 16 anys per cursar-lo. El cicle de grau superior ve després del batxillerat. Cada cicle dura un o dos anys i s'adscriu a una família d'oficis.

## Com accedir-hi

Hi ha diferents formes d'accedir als dos nivells d'estudis d'FP actuals, els Cicles Formatius de Grau Mitjà i els Cicles Formatius de Grau Superior, que la LOE recull.
Accés al CFGM:
* Títol Graduat en ESO
* Superant una prova (amb més de 17 anys, que es pot preparar amb els PQPI o en escoles d'adults)
* Superant la prova de majors de 25 anys per a accedir a la universitat.
Accés a CFGS:
* Títol de Batxillerat
* Superant una prova (amb més de 19 anys, que es pot preparà amb els PQPI o en escoles d'adults)
* Superant la prova de majors de 25 anys per accedir a la universitat.

## Tipus

Els estudis de FP estan dividits en 26 famílies: Agrària, Marítim-Pesquera, Indústries Alimentàries, Química, Imatge Personal, Sanitat, Seguretat i Medi Ambient, Fabricació Mecànica, Instal·lació i Manteniment, Electricitat i Electrònica, Energia i Aigua, Transport i Manteniment de Vehicles, Indústries Extractives, Edificació i Obra Civil, Vidre i Ceràmica, Fusta, Moble i Suro, Tèxtil, Confecció i Pell, Arts Gràfiques, Imatge i So, Informàtica i Comunicacions, Administració i Gestió, Comerç i màrqueting, Serveis Socioculturals i a la Comunitat, Hostaleria i Turisme, Activitats Físiques i Esportives i Arts i Artesanies.

## PQPI

Un altre tipus de formació són els coneguts PQPI (Programes de Qualificació Professional Inicial). És una formació que va destinada a joves que no graduen l'ESO. És un tipus d'ensenyament pràctic, vinculat a un ofici (fuster, flequer, electricista, etc.) amb una part de formació més genèrica que s'anomena "compensatòria", ja que realitzant aquest curs després es poden preparar l'accés a Cicles formatius de Grau Mitjà.
Abans els PQPI tenien una altra nomenclatura: PGS (Programes de Garantia Social).
En molts països s'aposta per introduir nocions de formació professional dins de l'ensenyament obligatori, per a preparar millor els alumnes per a la vida laboral i ajudar-los a triar una professió.

## Vegeu també

* Fundació per a la Formació Contínua.
* Proves d'Accés a Grau Superior.
* Deformació professional

## Referències

* ↑ «Formació professional». Gran Enciclopèdia Catalana. Barcelona: Grup Enciclopèdia Catalana.
* ↑ «Formació professional de grau mitjà». Consorci d'educació de Barcelona. Arxivat de l'original el 2016-03-15. [Consulta: 23 octubre 2015].
* ↑ «Formació professional de grau superior». Consorci d'educació de Barcelona. Arxivat de l'original el 2020-09-24. [Consulta: 23 octubre 2015].
* ↑ «Guia de la formació professional a Barcelona». Fundació BCN Formació Professional. Arxivat de l'original el 2018-01-29. [Consulta: 23 octubre 2015].
* ↑ «Formació Professional - Famílies professionals». Generalitat de Catalunya. Arxivat de l'original el 2016-07-20. [Consulta: 23 octubre 2015].

## Enllaços externs

* Formació professional al web de la Generalitat de Catalunya
* Formació en Xarxa web de la Diputació de Girona
* Formació Professional Dual Arxivat 2022-04-05 a Wayback Machine. al Maresme
Viccionari